**OBIČAJI IN NAVADE**

**Člani in članice Društva Univerza za tretje življenjsko obdobje Sevnica brskamo po spominih in odkrivamo sedanjost.**

**SILVESTROVO IN NOVEGA LETA DAN – 31. 12. in 1. 1.**

* Med prazničnimi dnevi so včasih okrog hodili koledniki z voščili za novo leto. Na vasi se je pred nekaj desetletji tudi pri nas še našel kdo, ki je s harmoniko ali kitaro hodil od hiše do hiše, razveseljeval sosede in kaj zaslužil.
* V zadnjih letih je vse preveč pirotehnike, čeprav kakšne lepe rakete in ognjemete marsikdo rad pogleda, ne samo otroci.
* Veljalo naj bi, da boš vse leto delal tisto, kar si počel na novega leta dan.
* Prvega obiskovalca na ta dan so si nekateri celo naročili, da je bil moški. Njegovo voščilo naj bi več veljalo kot žensko.

**SVETI TRIJE KRALJI – 6. 1.**

Na vratih s kredo napišejo letnico in prve črke imen kraljev na primer: 20 + G + M + B + 21 (Gašper, Miha, Boltežar). Še vedno je mogoče videti take napise. Pridejo koledniki kot trije kralji in je to njihov zapis?

**VALENTINOVO – 14. 2.**

* Po ljudskem izročilu naj bi imel svet' Valentin ključe od korenin, torej se začne prebujati pomlad.
* Kot dan zaljubljencev ima osnovo v dveh legenda. Ko je cesar Klavdij II. prepovedal poročanje rimskih vojakov, naj bi sveti Valentin skrivoma pomagal pri porokah. Na večer, preden je bil sveti Valentin zaradi svoje krščanske vere mučen, naj bi ječarjevi hčeri predal ljubezensko pismo, na katerem je pisalo »Od tvojega Valentina«.
* Na angleškem govornem področju sporočila z izpovedmi ljubezni (navadno v verzih) niso podpisana in moraš uganiti, kdo ti jih je poslal.
* Pri nas so praznika veseli predvsem trgovine, ki pripravijo primerna darila.

**PUST – pustna nedelja sedem tednov pred veliko nočjo, sicer na naslednji torek**

* Pustne maškare odganjajo zimo, prinašajo pomlad in želijo dobro letino.
* Že pred drugo svetovno vojno so v Sevnici za pusta predstavljali aktualne stvari: recimo progo Tržišče - Sevnica. To področje sicer nima značilne pustne figure, so se pa včasih ljudje celo leto pripravljali na maškarado: šivali, oblikovali ….. in se predstavili na prireditvah v dvorani. V tovarnah so veliko pred pustnim torkom pripravljali vozila in skupine. Te so bile lahko fantazijske ali posvečene aktualnim političnim razmeram ter trenutnim problemom. Zanimivo je bilo dogajanje v povorki in izvirne predstavitve na odru. Prizorišče je bilo večkrat v Šmarju, pa tudi pri TVD Partizanu in na Glavnem trgu. V spominu so ostali karnevali “Kar ne vela”, “Pustni referendum” in drugi.
* Na Lisci je bilo za pustno nedeljo vedno veselo. Planinci in planinke so se oblekli v maske, prinesli krače in res je bilo zabavno. Prirejali so tudi pustne tekme na snegu v maskah. (Vinko Šeško)
* Posebno prisrčni so v maskah otroci in zadnja leta organizirajo povorke po mestu le še šolarji in malčki iz vrtca, maškarada za otroke pa se odvija na pustno nedeljo v Športnem domu.
* Na pustno nedeljo in v torek se nekateri otroci sprehodijo tudi od vrat do vrat. Le redki imajo pripravljeno kakšno pesmico ali voščilo, navadno vprašajo »Imate kaj za pusta hrusta?« Pa niso zadovoljni s sladkarijami ali sadjem, najraje imajo denar. V Boštanju je letos (2021) skupina otrok s pomočjo staršev pripravila lepe maske in program, hodili so od hiše do hiše in bili zadovoljni z vsako malenkostjo, ki so jo dobili v zahvalo za lepe želje.
* Pokopavanje pusta na pepelnično sredo organizirajo Blanški vinogradniki.
* Tudi v Radečah so znali vedno uživati v pustu, zdaj pa se to malo izgublja. V 60-tih letih je bil to družabni dogodek za veselje, ne politično obarvan. Družine so se pripravljale cel januar, celo s pomočjo modistke. Zanimiva je bila predstavitev Ljudožerci v akciji, s katero so dobili prvo nagrado na karnevalu v Celju – odojka. Naslednje leto so predstavili Cirkus Nemeček s preurejenimi avtomobili in celo živali so imeli. Težave so bile z dežjem, ker je bilo vedno veliko publike, je bila kino dvorana premajhna za vse. Tisti, ki so ostali pred njo, so se vseeno smejali, čeprav niso nič videli, slišali pa so smeh iz dvorane. Prirejali so zanimive točke: s kačo, klovni, akrobacije, najmočnejša žena ..... To so bili karnevali, pri katerih so vsi s srcem sodelovali. (Nevenka Vahtar)

**DAN ŽENA – 8. 3.**

* Dan žena je mednarodni praznik žensk, posvečen boju za ekonomsko, politično in socialno enakopravnost žensk, kar je še vedno aktualno tudi pri nas.
* Običajno dobijo ženske ta dan kot darilo rožice ali kaj sladkega; če je čas, poklepetajo tudi v družbi ob pijači.

**DAN MUČENIKOV - 10. 3.**

* V bistvu praznujemo v spomin na 40 vojakov, ki se v četrtem stoletju niso hoteli odpovedati svoji veri in so jih usmrtili.
* Pri nas moške mučenike praznujemo bolj za šalo in jih obdarujemo s pol klobase in dvema v trdo kuhanima jajcema, zraven še obvezno kakšna vejica s trni ali kaktus, da jih utrdimo v veri, kako jim je hudo v življenju.
* Oskar Zoran Zelič pravi takole:

Danes, 10. marca, je god 40 mučenikov, ki velja za izrazito moški praznik. Na Slovenskem je navada, da moški na dan tradicionalno prejmejo za darilo suhe slive, trnje in klobaso kot simboličen opomin, da se mučeništvo v našem življenju še vedno dogaja, pa tudi kot znak partneričine pozornosti. No, v Sevnici pa imamo moški namesto klobase mnogo raje SALAME!

Na današnji dan pred 60 LETI se je v Sevnici zgodila 1. SEVNIŠKA SALAMIJADA, ki danes upravičeno nosi naziv »mati vseh salamijad«.

Kot pravi pregovor, so najboljše tiste stvari v življenju, ki se zgodijo same od sebe. V soboto, 10. marca 1962, je v gostilno Vrtovšek proti večeru prišel brivski pomočnik Rudi Mlinarič, sosed in dober prijatelj gostilničarja Petra Vrtovška. Z birtom Petrom sta se ob kozarčku rujnega pogovarjala o dogodkih zadnjih dni, ki so bili tudi pod vtisom nedavnega dneva žena. Modrovala sta, zakaj tudi moški, ki se matrajo cele dneve, ne bi imeli svojega dne. Tako kot imajo predstavnice nežnejšega spola svoj praznik, bi si tudi moški zaslužili svoj praznik.

Načela sta tudi pogovor o domačih salamah. Rudi, iskan klavec doma vzrejenih prašičev, vešč izdelovanja salam in klobas, se je pohvalil, da so mu to zimo doma narejene salame »dobr' ratale.« Enako je mislil tudi birt Peter. Možakarja sta se vnela v debati o njih do te mere, da je mejila že na prepir. Naposled sta šla vsak po svojo salamo, ju položila na mizo, narezala in dala 'probat' naključnim gostom v gostilni.

Mnenje gostov je bilo odločilno za pravično razsodbo. Med ustreznim mlaskanjem, ki so ga možje izdatno poplaknili z vinsko kapljico, je ocenjevalna komisija primerjala okus in videz obeh salam. Razsodila je, da je Rudijeva salama nekaj malega boljša od Petrove, kar je slednji tudi priznal.

Dozorele domače salame in godovni dan 40 mučenikov se ne bi mogla bolj poklopiti med seboj. Tako se je daljnega 10. marca 1962 iz šankovskega prepira med prijateljema spontano odvila prva sevniška salamijada. Petru in Rudiju se ni niti sanjalo, da bo njuno opazovanje, okušanje in ocenjevanje salam preraslo v pravi salamarski praznik, prvi te vrste v Sloveniji, Evropi in tudi na svetu, ki mu sledijo številni tovrstni dogodki po vsej državi in celo na sosednjem Hrvaškem.

V počastitev 60. obletnice 1. salamijade je v sodelovanju z Društvom salamarjev Sevnica v zadnjih 15 mesecih pod mojim peresom nastajala vsebinsko tehtna ter slikovno in oblikovno bogata poljudnoznanstvena monografija o sevniški salamijadi, ki bo kmalu ugledala luč sveta.

* Zanimivo je, da na prireditev ženske nimajo vstopa, mogoče, če bi za vsako mizo plačale štefan vina. Naslednji dan pa lahko pridejo pomagat pojest salame, vendar morajo obvezno prinesti kruh.

**GREGORJEVO - 12. 3.**

* Velja za začetek pomladi: ptički se ženijo. Starši so nam včasih rekli, naj gremo pod grmovje pogledat, če je ostalo kaj potičk od gostije. Pa smo našli le kakce.
* Predvsem v krajih na Gorenjskem, kjer so v delavnici pozimi za delo rabili luč, so spomladi spustili to luč po vodi, ker je bil dan že tako dolg, da luči niso več rabili. V nekaterih krajih se je ohranila ta navada kot spuščanje osvetljenih ladjic po vodi, tudi otroci iz vrtca v Boštanju delajo tako.
* Jana Cvirn se spominja:

GREGORJEVO NEKOČ IN DANES

V naše kraje že v začetku marca prav počasi prihaja pomlad. S toplimi žarki želi pregnati mrzlo zimo, a ta se ji vztrajno upira vse do sredine marca ali še dlje. Ko se prve znanilke pomladi izvijejo iz mrzlega objema zemlje in zaslišim še prijetno žvrgolenje ptic, ki se »ženijo«, se zavem, da je blizu pomladni praznik Gregorjevo. Tudi mene preveva pomladno razpoloženje. Obudi se mi spomin na hišice iz lepenke, v katerih so gorele svečke. Te hišice smo otroci zvečer pred praznikom sveteaaga Gregorja spuščali po reki Bistrici.

V Tržiču, mojem rojstnem kraju, živi že stoletja na praznik Gregorjevo star običaj. V preteklosti se je po starem koledarju pomlad pričela 12. marca, ko goduje sveti Gregor. Takrat se dan prične daljšati. Tega so bili veseli vsi rokodelci, posebno še čevljarski pomočniki in vajenci. Ni bilo več treba šivati čevljev ob »leščerbi« petrolejki, kot se je dogajalo vso zimo.

Oče, ki je bil izučen čevljar, nam je otrokom rad pripovedoval doživljaje iz svoje mladosti. Tako sem zvedela iz prve roke, kakšni so bili začetki starega običaja na Gregorjevo.

V času očetovega vajeništva, okoli leta 1920, je bilo v Tržiču kar nekaj čevljarskih delavnic. Bile so v ozkih ulicah starega dela mesta v pritličju stavbe ali v kletnih prostorih. Prostor je bil majhen in temačen, saj je imel po navadi le eno okno v steni, drugo pa na vratih, ki so direktno vodila na ulico. V taki delavnici je oče opravljal vajeništvo še z dvema sodelavcema. Mojster čevljar je stanoval nad delavnico, bil je lastnik hiše in delavnice. Tiste čase so izdelovali čevlje ročno in naročil je bilo veliko. Delali so cele dneve, le na nedeljo, »gospodov dan«, so bili prosti. Plačilo je bilo skromno, saj so bili le nevedni vajenci, kot jim je pravil mojster. Oče mi je povedal, da je bil mojster po srcu sicer dober človek, le revščine se je bal, tako kot vsi v tistem povojnem času. Kraljevina SHS ni bila radodaren gospodar. Spomnil se je, da se je v vajeniški dobi najedel največ fižola, kruh je bil redko na mizi.

Delavnik je trajal od jutra do večera in pozimi vse dni ob svetilkah. To so bile posebne čevljarske luči na »gavge«, kot so jih imenovali po domače. Na posebnem visokem lesenem podstavku z ogrodjem je stala petrolejka, okoli nje pa so bile privezane po tri steklene bučke z vodo. Te so povečale svetlobo in jo po želji usmerjale.

Pri svojem delu so uporabljali lepilo, rekli so mu »lim«, in čevljarski pop, pa tudi smolo, s katero so namazali dreto, da so dobili močno nit za šivanje usnja. Tako ni čudno, da so vse to uporabili tudi pri posebnem dogodku, ki je nastopil nekaj dni pred Gregorjevim. Zvedeli so, da bodo pomočniki in starejši vajenci iz drugih čevljarskih delavnic na predvečer praznika metali z zgornjega mostu v vodo goreče butarice in košare narejene iz oblancev in dračja. Tam dela reka Bistrica ovinek in ima brzice. Govorili so, da bodo »metal vuč u vodo«, da jim potem ne bo več treba delati ob petrolejkah, saj se dan že daljša. Da gre to za zelo star običaj, je očetu zvečer pojasnila mama in ga vsi mojstri verno spoštujejo. Zato so korajžno poprosili svojega mojstra, da jim je dovolil kar med delom narediti nekaj, kar bi lahko tudi oni vrgli z mostu v vodo. Mojstru se je imenitno zdelo, da bodo tudi njegovi sodelovali pri tem običaju. Vse je prevzel tekmovalni duh. Vsak je prinesel nekaj oblancev, žaganje, suho travo in vse skupaj so zlepili, oče je rekel »zapopali« in položili v košaro »cambuh«. Naskrivaj, da ne bi opazil mojster, so na dno košare položil koščke odpadlega usnja , da se ne bi prehitro potopila, na vrh položili nekaj smole, da bi dalj časa gorelo. To je bila že skrivnost, ki jo niso nikomur zaupali.

Bližal se je večer pred Gregorjevim, a tistega leta je pomlad zamujala in zelo se je ohladilo. Sneg, ki je še ležal naokrog, je znova pomrznil, tudi ob reki Bistrici. Proti večeru so se čevljarski vajenci in pomočniki zbrali na mostu in začeli metati goreče bakle, ki so prijetno grele premrle prste in glasno zacvrčale, ko so priletele v vodo ali na led, ki je obdajal strugo. Očetu ter kolegoma je bilo škoda, da bi se ves njihov trud tako neslavno končal. Želeli so svoj čolniček položiti v vodo, da bi goreč zaplaval po njej. Zato so se zmenili, da se bodo spustili dol k reki po stopnicah, ki so bile vklesane v kamnito ograjo, malo niže od mostu. Bile pa so poledenele in niso si upali hoditi po njih. Oče, ki je stanoval najbližje od ostalih dveh, je odšel domov po plezalno vrv. Spustili so se dol do struge kar čez visoko kamnito ograjo. Pomagali so nekateri domačini. Ob vodi je bilo ledeno in nevarno. Zmočili so si noge, a so uspeli prižgati in splaviti svojo umetnijo. Goreči čolniček je zaplaval po reki navzdol proti spodnjemu mostu, ki leži na začetku mestnega trga. Ni se takoj potopil in tudi pogorel ni tako hitro, na veselje vseh gledalcev in jezo ostalih sodelujočih vajencev. Mojster je bil ponosen na vse tri svoje, a kakšnega priboljška, razen pohvale, niso dobili. Celo malo se je hudoval, ker so bili nekaj dni vsi trije prehlajeni in za nobeno rabo. Iz nosu jim je žalostno kapljalo na usnje, ki so ga šivali. Oče je rekel, da so tako kupcu krstili novo obuvalo.

Minevala so desetletja, a starodavni običaj na Gregorjevo se je v Tržiču ohranil. Že do druge svetovne vojne so bili čolnički s prižganimi svečami, rekli so jim »ladice«, zelo izvirne oblike in imeli so razne dodatke. Jugoslovanska oblast pa ni imela pravega posluha za take verske stvari. Praznovanje s spuščanjem ladjic po Bistrici bi skoraj zamrlo. Toda tradicija je šla svojo pot in tržiška mladina je vsako leto znova spuščala ladjice s hišicami po vodi. To smo bili mi, nekateri šolarji višjih razredov osnovne šole. Prosili smo učitelja tehniškega pouka, da je dovolil fantom izdelati iz lepenke lepe hišice, različnih oblik, takšne kot so bile v resnici okoli nas. Rad je pomagal pri izdelavi, še lepenko smo dobili v šoli. Dekleta, ki smo dobro risale in barvale, smo hišice tudi pobarvale. Na predvečer Gregorjevega so te hišice s prižgano svečko že plavale po vodi. Nekaj pogumnih sošolcev, doma iz starega dela Tržiča, je spuščalo ladjice s hišicami, sošolke, ki smo sodelovale pri izdelavi, in veliko gledalcev pa smo stali na mostu. Hvalili ali kritizirali smo plavajoče izdelke, obenem pa se bali, da se kdo ne utopi. Saj to ni bil »hec«.

Stoletja star običaj na Gregorjevo se je v Tržiču ohranil do današnjih dni in gotovo ne bo izumrl, saj za njegovo ohranitev skrbi veliko ljudi v občini, v turističnem društvu, v šolah in tudi malčki v vrtcu pridno izdelujejo hišice. Danes, v dobi računalnikov, si spuščanje GREGORČKOV kot se imenujejo plavajoče hišice, lahko ogledamo kar preko interneta. In televizija tudi ne pozabi na njih. Najlepše in najbolj domiselno izdelane hišice tudi razstavijo. Praznovanje se odvija pod imenom »Vuč u vodo« in se dogaja pod istim mostom kot nekoč.

Gregorčke spuščajo tudi po nekaterih drugih krajih Gorenjske in po Gradaščici. Tudi Nemčija, Švica, Češka in Francija poznajo ta običaj in tržiški spada med najstarejše.

 Mogoče pa so za vse hišice z lučkami, ki so splavale po Tržiški Bistrici na Gregorjevo, krivi prav trije čevljarski vajenci, ki so pred sto leti s svojo idejo gorečega plavajočega čolnička nevede pripomogli ohraniti ta stari običaj v taki obliki.

**MATERINSKI DAN - 25. 3.**

* 25. marec je dan, ko se otroci zahvalijo mamam za vse delo in skrb.
* Zanimivo, da nimamo tudi dneva očetov.

**CVETNA NEDELJA - zadnja nedelja pred velikonočno**

* Povsod med Slovenci je cvetni snop ali butara za blagoslov v cerkvi sestavljena zlasti iz različnega rastlinja (bršljan, resa, pušpan, mačice, srobot, brinje z jagodami, dren, oljčne vejice…), marsikje pa nanje obešajo še jabolka, pomaranče, mandarine in pisane ter prepletene papirnate trakove. Pri ljubljanskih butarah so osnovno gradivo večbarvno pobarvani oblanci, v gorenjsko beganco povijejo mladike kolikor mogoče različnih dreves, da je blagoslovljeno vse sadno drevje.
* Blagoslovljeno butarico navadno zataknejo na tram pod streho, da varuje pred strelo in ognjem, nekateri tudi kost od velikonočnega žegna.
* V zadnjih letih se nekateri kraji kosajo med sabo, kdo bo imel večjo butaro iz zelenja in pri tem že pretiravajo.

**VELIKA NOČ - prva nedelja po prvi pomladni polni uri (med 22. 3. in 25. 4.)**

* Kristjani se na ta praznik spominjajo Kristusovega vstajenja od mrtvih. Običajen je blagoslov jedi - žegen na velikonočno soboto (potica, kruh, šunka, hren, pirhi). Žegna naj bi bile deležne tudi domače živali. Jedli naj bi ga šele v nedeljo. Simboli velike noči so velikonočna jajca (pirhi) - simbol vstajenja ali kaplje krvi, hren – žeblji, potica – trnova krona, velikonočna šunka – Kristusovo telo.
* Pirhi so lahko živopisano pobarvani, lahko tudi z naravnimi barvami (lupina čebule, rdeča pesa .....). Znane so belokranjske pisanice ali drsanke.
* S pirhi so znane tudi igre kot iskanje po vrtu, kotaljenje pirhov, v Sevnici pa je znano sekanje pirhov: metanje kovancev s ciljem, da zadeneš pirh.
* Na vasi so praznike lahko obeležili s streljanjem z možnarjem, kar se je včasih končalo z resnimi poškodbami.
* V nedeljo naj bi bili vsi doma, ponedeljek je dan za obiske.
* Lupine od pirhov nekateri potresejo okrog hiše za blagoslov in proti kačam.

**BINKOŠTI - 50. dan po veliki noči**

* Za zajtrk je običajno jajčno cvrtje, ponekod jajcem dodajo različno zelenjavo.

**JURJEVO - 23. 4.**

* Na predvečer godovanja svetega Jurija, ki ga poznamo po podobi, da ubija kačo ali zmaja, se zberejo fantje in možje, hodijo od hiše do hiše ter pojejo posebne pesmi. V naši okolici je to v navadi v Boštanju, Florjanski ulici, na Blanci in še kje. S tem naznanjajo tudi prihod pomladi in dobijo v zahvalo jajca, ki jih potem skupno cvrejo.
* Ciril Dolinšek je o tem običaju izdal knjigo: Sveti Jurij in Jurjevi pevci na sevniškem.

**PRAZNIK DELA - 1. 5.**

* Prvi maj je mednarodni praznik delavstva, ki ga vsako leto praznujejo v večini držav sveta, redka izjema so ZDA. Praznik je izvorno spomin na krvave demonstracije v ameriškem Chicagu v teh dneh leta 1886, pa tudi največje praznovanje socialnih dosežkov mednarodnega delavskega gibanja.
* Pri nas je navada pred praznikom postaviti mlaj, za katerega je treba splesti vence iz lipke, te okrasiti s pisanimi trakovi, na vrhu pa vihra slovenska zastava. Včasih so pod vrh obesili tudi mošnjiček z denarjem in organizirali tekmovanje v plezanju po mlaju.
* Na Blanci še vedno dvigujejo mlaj po starem - z lesenimi drogovi, drugod si v glavnem pomagajo z dvigali.
* Na večer pred praznikom po hribih zagorijo kresovi.
* Pihalne godbe na praznično jutro priredijo pohod z budnico po mestu in naseljih. V času epidemije so se okrog vozili kar s tovornjaki.

**VELIKA MAŠA - 15. 8.**

* To je praznik Marijinega vnebovzetja. Na Grački gora je slovesna maša, potem pa mnogi poromajo do cerkve svetega Roka nad Sevnico.
* Velika maša za sukno vpraša - treba so je začeti pripravljati na zimo.

**MALA MAŠA - 8. 9.**

* Praznik Marijinega rojstva.
* Mala maša pa vpraša, če sukno že imaš.

**NOČ ČAROVNIC - 31. 10.**

* Nekdaj je ta datum pomenil začetek zime. S prižganimi svečami v izdolbenih bučah lahko preganjamo zimo. Ponekod so res tako svetili.
* Pod tujimi vplivi je postal to neke vrste pust.

**VSI SVETI IN VERNE DUŠE - 1. in 2. 11.**

* Spominjamo se umrlih. Na žalost pogosto pretiravamo s kupi cvetja in sveč na grobovih. Zadnje čase je tega manj, namesto sveč ljudje polagajo na grobove poslikane kamenčke ali simbole iz lesa.
* V noči na drugi november nekateri pustijo na mizi kruh in vino za verne duše, da se pridejo okrepčat. (Romana Ivačič)

**MARTINOVO - 11. 11.**

* Mošt naj bi se na ta dan spremenil v vino. Ves mošt so nam ukradli! Tako so nas otroke včasih hecali, potem pa razložili, da imamo namesto njega vino.
* Običajne so pogostitve tistih, ki so pomagali v vinogradu. Pri tem so pogosti tudi programi z blagoslovom novega vina.
* Na mizi naj bi bila Martinova gos z zeljem in mlinci kot kazen za gosi, ker so z gaganjem izdale Martina, ki se je skrival, ker ni hotel postati škof.

**ADVENT - četrta nedelja pred božičem do božiča**

* Običaj adventnega venčka s štirimi svečami je med novejšimi. Postavimo ga na mizo in verni ob njem molijo. Nekateri ga obesijo na vhodna vrata, tu so potem sveče manjše ali pa je venček okrašen s simboličnimi štirimi okraski.
* Loka pri Zidanem Mostu že leta organizira razstavo adventnih venčkov: obesijo jih na ograjo sadovnjaka ob pešpoti za Savo.
* Decembra 2020 je bila prvič razstava adventnih venčkov, ki so bili obešeni na ograjo nasproti trgovine Izidor v Sevnici.

**MIKLAVŽ - 6. 12.**

* Sveti Nikolaj (Miklavž) je bil škof in znan po svoji darežljivosti. Tudi v sevniški župnijski cerkvi je upodobljen s tremi zlatimi jabolki, ki naj bi jih podaril revnim dekletom, da so se lahko poročila.
* Otroci smo morali biti pred tem dnevom pridni: pomagali smo pri pripravi drv, pospravljanju. Tako smo lahko upali, da nam bo Miklavž kaj prinesel. Zvečer smo na mizo v kuhinji nastavili peharje in se dogovorili: Kdor se ponoči prvi zbudi, zbudi še ostale. Tako smo včasih že sredi noči priracali v kuhinjo in našli v peharjih: suho sadje, fige, rožiče, orehe, včasih tudi kakšne ročno pletene rokavice ali kratke nogavice, obvezna je bila tudi šiba. Verjetno smo si jo zaslužili. (Romana Ivačič)
* Pri nekaterih družinah so morali otroci pred obdarovanjem očistiti vse čevlje.
* V cerkvi, pa tudi na nekaterih domovih, odrasli za otroke včasih priredijo pravo predstavo s parkeljni, ki strašijo otroke, Miklavž in angeli jih pa obdarijo.

**BOŽIČ - 25. 12.**

* Na božični večer (24. 12.) verni postavijo jaslice v spomin na rojenega Jezusa in pokadijo po hiši in gospodarskih poslopjih. Značilna je polnočna maša (polnočnica) in obvezna znana pesem Sveta noč.
* Po Sloveniji marsikje postavljajo jaslice na prostem, tudi žive (Postojnska jama, Šmarčna). Znane pa so tudi skrbno izdelane velike jaslice v cerkvi v Boštanju.
* Večina ljudi zdaj postavi tudi novoletno jelko (smreko).
* Na mojem domu je še zdaj navada, da mora ena luč v hiši ostati prižgana celo noč do božičnega jutra. Če jo kdo ugasne, naj bi to pomenilo, da bo nekdo v družini tisto leto umrl. Kot otroku se mi je zgodilo, da sem jo po nesreči ugasnila, takoj spet prižgala, potem pa kar lep čas med letom s strahom čakala, kdo bo umrl. K sreči ni nihče. (Romana Ivačič)
* Na božič naj ne bi nič delali in ne hodili na obiske.

**TEPEŽNI DAN - 28. 12.**

* To je dan nedolžnih otročičev v spomin na dogodek, ko je kralj Herod dal pomoriti novorojence, da bi umoril dete Jezusa.
* Otroci odrasle udarijo s šibo – kot blagoslov narave za rodnost, življenjsko moč, zdravje, dobro letino. To lahko napravijo samo dopoldne in s kakšno malenkostjo se je treba odkupiti.

-----------------------------------------------------------------------

**OB ROJSTVU**

* Porodnico okrepi kokošja juha.
* Plenic naj ne bi sušili zunaj do krsta. Z dojenčki naj ne bi hodili ven v dežju in po temi.
* Prve nohtke je treba pogristi, ne porezati.
* Moja dva mlajša brata in jaz - vsi smo se rodili doma. Spomnim se, ko se je rodil šest let mlajši brat, da je babica prišla s kolesom in mi ponudila pol svoje malice, če bom pridna. Leta 1955: žemlja s salamo! Za celo življenje sem si to zapomnila. (Romana Ivačič)
* Zadnja leta so začeli pred hiše, kjer imajo novorojenčka, postavljati posebne znake štorklje.

**KRST**

* Botri naj bi v primeru potrebe nadomestili starše.
* Poleg sveče dobi krščeni še križank: 1,70 metra platna, zloženega tako, da ne vidimo robov (Ivanka Vintar), povezan pa je z roza trakom za deklice in modrim za fante. Iz blaga so navadno sešili srajčko za prvo obhajilo. V sedanjem času križank vse bolj nadomešča spominski prtiček.
* Pri pravoslavnih krstitvah je običajna potopitev v vodo in znan je nesrečni primer s smrtjo otroka.
* Jehovine priče krstijo odrasle s potopitvijo v bazenu.

**GOD**

* Včasih so ga bolj praznovali kot rojstni dan. Na predvečer domači pogosto organizirajo petje in ropotanje z lonci, slavljenec ali slavljenka jih pogosti.

**POROKA**

* Pred poroko lahko organizirajo tudi dekliščino z zabavnim programom in preizkusi za bodočo nevesto ter fantovščino, ko mora bodoči ženin nositi križ do svoje izvoljenke.
* Ko pride ženin s svojo pričo in svati po nevesto, pogosto naleti na zaprta vrata in ponujajo mu zelo mlado kandidatko, obvezno pa tudi zelo staro.
* Če je nevesta iz drugega kraja kot ženin, se mora ta izkazati tudi pri šrangi, ki jo pripravijo domači fantje. Včasih so zahtevali velike denarne zneske, so pa nekateri potem kupili darilo za poročeni par in ga prinesli na gostijo.
* Pred odhodom na gostijo se svati oglasijo še v kakšni gostilni (“na mal’”).
* Gostijo so včasih imeli pri nevesti in ženinu, zdaj običajno skupaj v nekem lokalu.
* Na gostiji so pobirali za venček (krancelj), harmonikaša in kuharico. Tega sedaj ni več, mlademu paru svati prinesejo darila.
* Gostija mojega mlajšega brata v dvorani Družbenega doma na Rožnem je trajala do jutra, ko je običajno zakuriti kres. Mi ga nismo, smo pa ob zvokih harmonike pešačili okoli tri kilometre do domače hiše. Plesali smo po cesti, zbudili vse, ki stanujejo ob cesti, ti so nas navdušeno pozdravljali, nas pogostili, želeli srečo ...... Doma je brat svojo ženo ponesel preko hišnega praga. (Romana Ivačič)

**SMRT**

* Ko so pokojni še ležali na parah v domači hiši, so sorodniki, sosedi in znanci prišli bedet in molit - tudi preko noči. V mrliških vežicah so zdaj določene ure, ko se lahko poslovimo od pokojnega ali pokojne.
* Po pogrebu se bližnji še vedno zberejo na sedmini - skupnem obedu, ki običajno poteka v pogovoru in spominih na preminulega. Včasih so se zbirali in molili sedem dni, zato tak izraz.
* Pogosto je vprašanje ali krsta ali upepelitev (žara) in pogreb v družinskem krogu ali javno.
* Sožalje še vedno preveč izražamo s kupom cvetja ali sveč; sožalne skrinjice, kamor bi vrgli napisano sožalje in mogoče denar v pomoč, se še niso dovolj uveljavile.

-----------------------------------------------------------------------

**KOŠNJA**

* Košnja s koso je bilo veliko opravilo in številni kosci so začeli delati zelo zgodaj zjutraj, ko je rosno travo kosa bolje rezala.
* Gospodinja je pripravila izdatni zajtrk in malico, tudi pijače ni smelo manjkati.
* Pomebno je bilo klepanje kose, kar zdaj znajo samo še nekateri.
* Grabljice so raztrosile redi, pograbile travo iz sence, potem pa je bilo na vrsti obračanje. Proti večeru je bilo treba na pol suho travo spraviti v plaste - lepo zašiljene kupe. Moja mama je navadno rekla: Kakršen je plast, takšen bo tvoj fant. Naslednji dan smo raztrosili plaste, travo vsaj še enkrat obrnili, zgrabili na kup in naložili na voz. To je bila prava umetnost, da je bilo naloženo uravnoteženo in primerne oblike. Zgoraj na sredino smo položili žrd in vse skupaj dobro povezali z vrvjo. Voz je vozil navadno par volov, ki je v poletni vročini trpel zaradi muh in smo jih morali otroci z vejami odganjati. Tudi na poteh so bile včasih težave, ko se je voz preveč nagnil in prevrnil. Možakarji so ga zato podpirali in ob tem pogosto tudi poškodovali. (Romana Ivačič)
* Običaj poskušajo ohraniti z organizacijo košnje na Lisci.

**ŽETEV**

* Žetev žita je bilo običajno opravilo za ženske, moški so povezovali snope in delali kopice, da so se snopi sušili.
* Začetek dela je bil že zgodaj zjutraj, pri tem težkem delu pa so se nekatere močne ženske rade “repale”: žele naprej in zažele sosede, da so kazale svojo premoč. Moškim pa so jo zagodle tako, da so napravile “žive povresle” iz slame, ki je niso odrezale.
* Hrana je morala biti bogata in točenje pijače pogosto.
* V nekaterih področjih Slovenije so na koncu žetve žanjice spletle venec “doužnjak” za gospodarja.

**TRGATEV**

* Ob dobri letini je bil to vedno in ponekod še je pravi praznik s petjem, ukanjem, oglasi se harmonika.
* Gospodar ob koncu trgatve na konce nekaj šparonov natakne grozdne jagode v zahvalo trti za pridelek.

**LIČKANJE KORUZE**

* Včasih se je pri “kožuhanju” ali ličkanju koruze zbrala kar cela vas in je bil to prijeten družabni dogodek. V današnjih časih delo v glavnem opravijo strojno.
* Ob delu je bilo dovolj časa za pogovore, debate, petje in šale.
* Pri nekaterih domačijah so imeli navado, da so med stroke koruze skrili kaj sladkega ali steklenico s primerno vsebino. Pri nas doma smo otroci z očetom pred kožuhanjem v notranjost nekaj storžev nalepili številke za srečolov. Dobitki so bili drobni predmeti, pogosto s šaljivo vsebino ali šegavimi komentarji. Vedno smo imeli dovolj obiska. (Romana Ivačič)
* Rdeče koruze so bile bolj redke in veljalo je, če si našel pet takih, si svoje delo opravil in bi lahko nehal delati.
* Med tem opravilom je bilo vedno dovolj pijače: novi mošt in sveži jabolčnik. Za zaključek pa je bila obvezna potica, v novejšem času tudi narezki suhomesnatih dobrot. Se je zgodilo, da se je zaključek s plesom zavlekel do jutra.

**KOLINE**

* Koline so bile in so še pravi domači praznik, ko se mora zbrati kar nekaj moških, da opravijo zakol, čiščenje ščetin, razkosanje, pranje črev, pripravo krvavic, rezanje mesa in izdelavo klobas ter salam ..... Včasih je zakol spremljalo pretresljivo vreščanje prašiča, v današnjih časih ga omamijo.
* Ženske imajo v kuhinji polne roke dela: priprava zajtrka s kuhanim vinom ali čajem, praženje jetrc, kuhanje kisle juhe, priprava večerje, obarjanje krvavic .....
* Večerja je slovesen zaključek dela, na katerem ne sme manjkati juha iz hrbtine, hrbtina, pečenka, krvavice, krompir, zelje, na koncu pa še kaj sladkega. Iz otroških let se najbolj spomnim kompota iz suhih sliv, ki je lepo dišal po cimetu in kakšni kapljici domačega žganja. V navadi je tudi rezanje kuhanega repa po členkih, za kar moraš biti preračunljiv in spreten. (Romana Ivačič)
* Šale, petje, harmonika, tudi ples - vse to lahko spada h kolinam. Verjetno pa malo pretiravajo tisti, ki pravijo, da so pri eni hiši tako dolgo praznovali, da so pojedli celega prašiča in je morala gospodinja zaklati še petelina, da je imela kaj dati na mizo.

-----------------------------------------------------------------------

**BUKEV NA LISCI**

* Dve debli bukve sta nekoč stali na parkirišču in ljudje se preizkušali, če še lahko pridejo skozi, da niso njihovi trebuhi preobilni. Če niso mogel, je bila to sramota. Danes debel ni več. (Vinko Šeško)

**LISCA**

* V spomin na dogodek, ko legendarni Jurko ni imel primerne posode, da bi zmešal maso za palačinke, in je to napravil v kahli, so še kdaj tako postregli jed. Še danes je mogoče dobiti v Tončkovem domu pečenjak v keramični kahlici. (Vinko Šeško)

**KRAČEVA NEDELJA PRI JOŠTU**

* Še vedno prirejajo licitacijo prinešenih krač, izkupiček je namenjen vzdrževanju cerkve. (Vinko Šeško)

**PLANINSKI POHODI IN VANDRANJA** (Vinko Šeško in Romana Ivačič)

* Na pustni torek so bili pohodniki in pohodnice maskirani. Družili so se tudi na velikonočno soboto in ob drugih prilikah.
* Vedno je pomembna dobra volja, z njo dosežeš, da kamp s strogo disciplino pleše do jutra, da skupina ljudi tudi dvajset dni živi skupaj v avtobusu in uživa na vandranju.
* Nepozabna so nekatera praznovanja rojstnih dni na takih potepanjih, dan mladosti s štafeto, kjer je bila štafetna palica steklenička »ta kratkega«, prenos pa je spremljala pesem »Šef naš Vinko, oj, šef naš Vinko, zaobljubo damo: da se s tabo, oj, da se s tabo še na pot podamo«.
* Vinko Šeško je srce in duša vandrovskih potepanj, zato ni čudno, da je bilo v Španiji, na terenu, 25. 5. 2014 takole: po kosilu so potekale volitve v evropski parlament (res so bile tisti dan po celi Evropi). Na glasovnici so bili kandidati Janez Zmuzne, Lojze Orgličar, Vinko Vandrovc in Jelka Kocina. Ko je skrbni volilni odbor preštel glasove, je bilo vse jasno: zmagal je Vinko Vandrovc z 18 glasovi. Zabava še in še, mimoidoči so se pa nekaj čudili.

**JEZIKOVA NEDELJA NA BOHORJU**

* Pri njej so bili in so še tudi Sevničani in Sevničanke zelo aktivni in izvirni pri predstavitvah jezikov. Na poti domov so prirejali razna tekmovanja, recimo skok z mesta. (Vinko Šeško)

**LOV »PODUSTI« NA DRSTIŠČU V MIRNI V DOLENJEM BOŠTANJU**

* Daljnega leta 1930 ni bilo ribarnic za prodajo rib. Imeli smo pa srečo, da so se ribe »podusti« prišle drstit v Mirno v Dolenjen Boštanju. Po modrovanju starejših so priplavale v velikih jatah iz Črnega morja. Starejše ženske so imele to nalogo, da so opazovale, kdaj se bodo pojavile prve jate rib in lov tudi opravile.

Ročni ribolov v plitvini, 20 - 30 cm globoki, deroči in spomladansko mrzli vodi - to je bilo opravilo predvsem starejših žensk iz Dolenjega Boštanja. Lov se je začel ob večerih, prišle so ženske, »spodrecale« krila, se prijele za roke in tako bose zagazile v vodo.

Opasale so si »lavške«, to je vreče iz jute, se razporedile v vrsto s tokom vode navzdol. Kamenje je bilo obloženo z algami in spolzko. Od spretnosti posameznice je bilo odvisno, koliko rib je z rokami ujela. Če je bil ulov dober, so ribe tudi prodajale, saj se jih takrat ni moglo nikjer kupiti, tako prislužen denar pa je zelo prav prišel. Sedaj so to le še lepi spomini. (Silva Marolt po viru: Knjiga 800 LET BOŠTANJA)

* Če je bil nalovljenih rib veliko, so jih tudi sušili: baje na sončnem pobočju na levem bregu Save, ki naj bi zato dobilo ime Ribniki.

**NAPOVEDOVANJE VREMENA**

* Spominjam se mojega očeta, kako je ugotavljal, kakšno bo vreme za naslednje dni.  Že njegovi predniki so tako določali vreme. Vsak četrtek je gledal na zahod v nebo in po barvi večerne zarje ali oblakov vedel za vreme za v naprej. (Cvetka Povše)

-----------------------------------------------------------------------

Pri zbiranju so od konca februarja 2021 sodelovali v video srečanjih in pisno članice in člani Društva Univerza za tretje življenjsko obdobje Sevnica: Jana Cvirn, Rihard Černigoj, Romana Ivačič, Marija Jeler, Silva Marolt, Ljubo Motore, Cvetka Povše, Vinko Šeško, Mira Šraj, Nevenka Vahtar, Ivanka Vintar; pomagal je tudi Jože Teraž. Zbiranje pa še vedno traja .....

**Videoposnetek** predstavitve pustnih in drugih običajev 16. 2. 2021 (Vinko Šeško in Nevenka Vahtar): <https://www.youtube.com/watch?v=XpeGLazbPVs&feature=emb_logo> .